**ПРЕДШКОЛСКА УСТАНОВА**

**'' МОРАВСКИ ЦВЕТ''**

**ЖАБАРИ**

**П Р Е Д Ш К О Л С К И**

**П Р О Г Р А М**

**I УВОДНЕ НАПОМЕНЕ**

Предшколска установа ''Моравски цвет'', Жабари (у даљем тексту: Установа) обавља делатност васпитања и образовања предшколске деце узраста од једне до шест и по година на основу Предшколског програма.

**Основна полазишта** за израду Предшколског програма чине: законски оквир, специфичност локалне средине, потребе деце и захтеви родитеља, могућности Установе, анализа досадашњих искустава у раду и број и стручна оспособљеност запослених.

**Законски оквир** за изрaду Предшколског програма чине три документа: Закон о основама система образовања и васпитања (''Службени гласник Републике Србије'', број 72/09, Закон о предшколском васпитању (''Службени гласник Републике Србије'', број 18/10) и Опште основе предшколског програма (''Службени гласник Републике Србије-Просветни гласник'', број 14/06).

У Установи се организује целодневни боравак за децу запослених родитеља, полудневни боравак за осталу децу и припремни предшколски програм за децу у години пред полазак у први разред основне школе. На основи анкете за родитеље сваке године се утврђују њихове потребе за посебним програмима, снимају потребе и очекивања родитеља од Установе и предлози о начинима укључивања у непосредан васпитно-образовни рад.

Предшколски програм реализују стручни васпитачи и медицинске сестре-васпитачи. Поред иницијалног образовања васпитно особље се редовно усавршава и прати иновације у васпитно-образовном раду: проучавањем стручне литературе и стручних часописа, учешћем представника на стручним скуповима на републичком нивоу, учешћем свих на стручним скуповима на регионалном и локалном нивоу. Колектив је стабилан, са добрим међуљудским односима; запослени су одговорни, воле децу и свој посао.

Материјално техничке, финансијске и кадровске могућности Установе омогућују да се задовоље потребе свих заинтересованих родитеља. Отежавајуће околности представљају неадекватна кухиња и недостатак трпезарије и помоћних просторија (кабинет за васпитно особље, вешерница, магацин).

**II ЛИЧНА КАРТА ВРТИЋА**

Објекат Установе површине 360 м2 ,а у Александровцу је 305 м2. Објекат у Жабарима налази се у мање прометном делу места, што је предност овог објекта.Објекти су прилагођени предшколском узрасту и опремљени одговарајућим намештајем, играчкама, дидактичким материјалом, аудио-визуелним средствима, мултимедијом. Двориште се простире на 30 ари и омогућава живљење и игру на отвореном простору. Двориште око објекта „Пчелица“ је доста мање површине, тако да се користе терени

Основне школе у Александровцу. Зеленеповршине су уређене и опремљене справама за децу, уз сагласност МЗ Александровац.

**III ОБЛИЦИ РАДА СА ДЕЦОМ**

Основни облици рада са децом су целодневни и полудневни боравак и припремни предшколски програм.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Предшко  лска  Установа | Јасле  ( до 3.године) | | | Вртић  (3-5,5) | | | Припремни предшколски програм  (5,5-6,5) | | | | | | **укупно** | | | |
|  | | |  | | |  | | | | | |  | | | |
|  |  | | |  | | | целодневног | | | 4 h програм | | | **Укупно** | | | |
| Број деце | Број група | Број Мед.сестара | Број деце | Број група | Број  Васп. |
| Број група | Број деце | Број васпитача | Број деце | Број грпуа | Број  Васп. | Број деце | група | кадар |
| „Моравски цвет“ Жабари | 15 | 1 | 2 | 41 | 2 | 1 | / | / | / | 16 | 1 | 1 | 72 | **4** | **4** |
| «Пчелица» Александровац | 3 |  | 1 | 22 | 1 | 1 | / | / | / | 21 | 1 | 1 | 46 | **2** | **3** |
| Укупно | 18 | 1 | 3 | 63 | 3 | 2 | / | / | / | 37 | 2 | 2 | 118 | **6** | **7** |

У седишту Вртића остварују се целодневни боравак, полудневни и припремни

Предшколски програм.Ван седишта у објекту Пчелица“ у александровцу, организује се припремни предшколски програм и целодневни боравак.

**Васпитно-образовни рад се остварује на српском језику.**

**III УСТАНОВА И ОКРУЖЕЊЕ**

Специфичност локалне средине огледа се у неразвијености привреде, великој разуђености, малом броју становника у 16 насеља , а самим тим и у малом броју деце,

Са тенденцијом негативне стопе наталитета. У целој Општини број предшколске деце у 2009/2010.је 480. Села су удаљена од седишта Општине од 3 до 21 километара, број деце у њима се креће од 0 до 8, с тим што је у највећем броју села тај број од 0 до 5.

Реализовање предшколског и основног образовања, организује се и при основним школама ( у њиховој организацији) јер су узете у обзир специфичности Општине и њене економске могућности, није било реално да Вртић организује припремни предшколски програм за сву децу. На основу Стручног упутства Министарства просвете и спорта утврђено је, у тесној сарадњи са локалном самоуправом и основним школама, да Вртић реализује припремни предшколски програм у 3 васпитне групе, основне школе у три васпитне групе ( у Жабарима), а основна школа у Александровцу у 2 васпитне групе.

**IV ПОНУДА ПРОГРАМА И УСЛУГА**

Узимајући у обзир **општи циљ** предшколског васпитања и образовања који подразумeва целовит развој укупних потенцијала детета и напредовање у сваком аспекту развоја (физичком, социјално-емоционалном, когнитивном), уз проширивање и усавршавање свих домена које је већ усвојило, предшколским програмом предвиђају се такве активности којима ће се постићи формирање еманциповане личности, свесне себе, својих потенцијала, окренуте друштвеној и природној средини и животу у целини.

Целокупни програм предшколског васпитно-образовног рада реализоваће се кроз модел А уз остваривање многобројних циљева које у себи носи, уз поштовање дечјих интересовања и потреба, аутономије и васпитања и образовања као интеракције где се васпитач укључује као креатор, сарадник у васпитно-образовном процесу и критичар сопствене праксе. Васпитач до тема, садржаја или пројеката долази посматрајући децу, њихова интересовања и потребе, па на основу тога конкретизује дугорочне циљеве и развија тему која не мора бити строго одређена за неки временски период. Сем потреба деце, васпитач узима у обзир и потребе и интересовања родитеља који у изради и реализацији тема или пројеката могу бити равноправни учесници. Важан аспект при реализацији модела А су лични потенцијал и афинитет васпитача и остали ресурси којима располаже Установа, као и природна и друштвена средина у његовом окружењу.

Ради што ефикасније реализације и остваривања датог модела поштоваће се начела васпитно-образовног рада на предшколском узрасту.

**НАЧЕЛА ВАСПИТНО-ОБРАЗОВНОГ РАДА**

* **Начело поштовања себе и других** што подразумева подстицање права детета да самостално бира активности, износи своја мишљења и осећања, учи и развија се на свој начин, сопственим темпом.
* **Начело ангажованости и животности** подразумева поштовање захтева да дете буде стално нечим ангажовано, заинтересовано и мотивисано што изискује прикладне и подстицајне активности.
* **Начело реалистичности** захтева од васпитача да је способан да разуме дете и његов развој, способности и да је реалан у захтевима и очекивањима.
* **Начело доследности** не значи бити увек исти или поступати на исти начин већ у складу са потребама и последицама.
* **Начело оријентације ка комплексности приступа** указује да комплексне методе, садржаји и приступи више одговарају предшколском детету.
* **Начело организације учења кроз игру и откриће** наглашава да дете кроз игру, као посебан облик учења, истражује, проверава, измишља и на тај начин развија стваралачке потенцијале, мишљење, вољу и сазнање.
* **Начело активности** подразумева спремност и способност васпитача и родитеља да посматрају, упознају и разумеју дете, те да му у сваком моменту пруже прилику да се активира у непосредном окружењу.
* **Начело социјалне интеграције** подразумева да деца имају могућности да стичу социјална искуства и вештине кроз контакте са вршњацима и широм друштвеном заједницом.

**4.1. ПРОГРАМ НЕГЕ И ВАСПИТАЊА ДЕЦЕ УЗРАСТА ДО ТРИ ГОДИНЕ**

Вртић ће за најмлађи узраст обезбедити стварање повољне васпитне средине у којој ће деца стицати искуства по свом сопственом програму и организованим системом садржаја и метода искуства преводити у сазнања откривањем себе и своје околине.

**Основни задатак** васпитног рада је да чува, подстиче и оплемењује спонтане изразе понашања малог детета у односу на околину и подстиче његову индивидуалну особеност у откривању и мењању света око себе.

Поред основних задатака, **посебни задаци** васпитног рада су:

* **Физичко-сензорног развоја**:
* одржавање физичког здравља деце;
* подстицање развоја покрета;
* овладавање моториком;
* подстицање целовитог сензорног и перцептивног развоја;
* развијање навика (телесне хигијене, узимање хране, за пражњење и друго).
* **Емоционално-социјалног развоја**:
  + очување спонтаности и искрености детета у контакту са светом;
  + неговање отворености детета за доживљаје;
  + пружање помоћи у стицању самосталности;
  + пружање помоћи у стварању слике о себи и истицање поверења у своје способности;
  + помагање детету у усвајању основних норми, понашања у оквиру основних моралних вредности (добро, рђаво);
  + подстицање деце на обављање заједничких активности;
  + подстицање задовољства и радости код деце
* **Сазнајног развоја:**
* подстицање и неговање природне радозналости малог детета у односу на свет који га окружује;
* подржавање природне могућности детета да се уживљава у предмете и појаве, неговање осетљивости за утиске као мотиве за постављање питања;
* подстицање решавања проблема сензомоторне интелигенције;
* подржавање наизглед неосмишљене говорне комуникације детета;
* подстицање и богаћење дечјег говора као средства за комуникацију и стицање сазнања;
* подстицање развоја сензомоторних и перцептивних способности;
* стварање повољних услова за формирање почетних сазнајних појмова кроз практичне активности.

Васпитни рад ће се планирати према Општим основама предшколског програма рада са децом узраста до 3 године. Оствариваће се се највећим делом преко неге и васпитања деце.

**Нега и васпитање** представљају јединствену целину јер се главни део васпитања у овом узрасту остварује преко бројних спонтаних, али и осмишљених поступака неге. Начин како се дете држи, како му се узвраћа осмех, подржавају први кораци, прате његови покушаји да реализује толико много захтева, од физиолошких потреба до првих контаката са спољном средином, топло обраћање при храњењу, успављивању, облачењу, за време шетње - значајни су елементи неге детета.

Програм васпитног рада у јасленој групи ће се остваривати кроз различите активности које обухватају свестрани развој дечје личности кроз сва три јаслена узраста.

**Узраст од 12 до 18 месеци**

* Нега деце:

У овом периоду веома је битна нега деце и то првенствено руку јер се дете због веће покретљивости и истраживања своје околине много више прља. У том периоду су веће инфекције грла и носа па редовно треба водити рачуна о нези носа. За негу носа потребно је имати папирне марамице и учити дете првим покушајима издувавања носа. Дете у том периоду треба редовно пресвлачити. Све ове радње обављати уз причу и мажење детета.

* Социјално-емоционални односи

У периоду од 12 до 18 месеци страх од одвајања и непознатих особа достиже врхунац. Јављају се јасни знаци љубоморе увек када се одрасла особа за коју је везано налази у близини или се игра са другим дететом. Невербално споразумевање је врло развијено. У оквиру социо-емоционалног развоја планирају се активности:

* + додавање играчака на захтев
  + свесно испуштање и бацање и играчака
  + игре за развијање радозналости
  + скривалице
  + активности које доприносе сазнавању о себи
* Игра

Игра има веома значајну улогу у овом периоду и то посебно симболичке (имитативне) игре:

* храњење других особа
* спремање јела
* љуљање лутке
* успављивање лутке.
* Моторичке активности

У овом периоду постоји изражена жеља за пењањем, као и за ношењем, гурањем и бацањем играчака и предмета. У складу са тим, планирају се следеће активности:

* пењање на мања узвишења (јастуке од сунђера, дрвене сандуке од играчака окренуте дном на горе, дрвене клупице, пењање уз степенице уз придржавање за руке одраслих)
* игре лоптом (бацање лопте, котрљање, убацивање)
* цепкање и гужвање хартије, стављање у кутијицу, просипање па поновно скупљање
* игре балонима.
* Сензорно-перцептивне активности

Свакодневне природне ситуације као што су:

* прање руку (топла-хладна вода)
* кроз игру омогућити да доживе различиту ширину, висину и осветљеност простора
* омогућити им да доживе природне појаве (киша, снег, ветар, сунце сија итд.)
* Музичко-ритмичке активности
* на узрасту до 18 месеци треба бирати обиље звучних предмета финог, тишег звука: музичке кутије, лутке њихалице, висеће звучне предмете (који затрепере и производе звук на додир дечје руке), звучне играчке на повлачење (различитих облика, боја и величина)
* певање једноставних песама о животињама (подстицање да се јаве као пиле, куца, да се крећу као мачка, скакућу као зец...)
* пљескање и кретање у ритму музике коју слушају.
* Интелектуалне активности

Од интелектуалних активности интересантне су игре скривања:

* скривање предмета иза једног или више заклона
* котрљање лопте испод столице или кревеца и тражење
* скривање иза неког заклона и тражење (жмурке)
* истраживање и комбиновање предмета, нпр. кула од 3-4 коцке
* почетна форма симболичке игре, понашање одраслог који обавља неке једноставне, једнократне радње (храни лутку, кува ручак).
* Језичке активности
* све активности у које је дете укључено треба пратити говором који се односи на оно што се дешава (именовати предмете, особе, делове дететовог тела...)
* говором описивати радње које се изводе, давати детету вербалне налоге да нешто уради
* постављати питања детету (шта је ово, хоћеш ли то...)
* одговарати на упитне погледе или гестове детета
* реченице треба да буду кратке, јасно изговорене, више пута понављане.
* Причање деци и драматизације.

У овом узрасту могућности драматизације нису велике и у ту сврху могу се користити играчке са ликовима животиња или људи, или лутке рукавице (гињол лутке). Оне треба да буду весело обојене, да не би изазвале страх код деце. Покрети морају да буду лагани да се деца не би уплашила, пропраћени одговарајућом мелодијом на слогове (ла,ла; ни,на, на, на). Важно је да покрети тела, кретање и боја гласа буду прилагођени лику који се тумачи.

**Узраст од 18 до 24 месеца**

* Нега деце

Основни циљ неге у овом узрасту је стварање услова за стицање хигијенских навика (умивање, прање руку, облачење, храњење, коришћење ноше) и постепено укључивање деце. Веома је значајна и хигијена околних предмета са којима се дете игра и долази у контакт. У овом периоду има и деце која се одвикавају од пелена па је стављање на ношу најбоље када дете то затражи, а све остало може да доведе до супротног ефекта.

* Социјално-емоционални односи
* Страх од одвајања и непознатих почиње полако да опада и не испољава се тако бурно.
* Деца су свеснија свог лика у огледалу али и своје личности, па зато треба поставити огледало у дечјој соби. Тада су она у могућности да виде свој лик и целу фигуру.
* Чести су сукоби међу вршњацима, а узроци су: нехотични ударци, отимање играчке итд. Ти сукоби су краткотрајни и одрасли треба да интервенише само када постоји опасност од повређивања или ако се у групи створи врло напета атмосфера. Да до тога не би дошло треба обезбедити довољно играчака за све, благовремено мењати активности када се види да су се деца заситила итд.
* У овом узрасту љубомора се чешће јавља него на претходном, и зато треба избегавати ситуације које изазивају љубомору: постојање љубимаца у групи, неадекватно решавање сукоба, навођење примера како је једно дете добро а друго не итд.
* Игра
* У овом периоду игра може дуже да траје. Развијеније су моторичке функције као што су ходање, трчање, хватање предмета прстима, бацање предмета итд. Зато треба организовати игре типа: брзо и споро ходање, пењање уз степенице, бацање лопте, шкрабање по песку и папиру итд.
* Симболичке игре су стабилније и дуже трају у односу на претходни узраст: храњење лутке или друге особе, успављивање, вожња аута, позивање гостију и послуживање итд.
* Моторичке активности
* У овом периоду деца самостално ходају и чине то скоро непрекидно са краћим паузама за одмор. Зато им треба обезбедити довољно простора у соби, тераси или дворишту како би се задовољиле потребе деце за кретањем и потребе да савлађују препреке за време кретања.
* Одрасли треба да припреме играчке и различите предмете које деца радо носе, који су погодни за вучење, гурање, пењање итд.
* Неопходно је обезбедити лопте (мале, средње, велике), дрвене точкове, широке обручеве, јер је интерес за бацање и котрљање све већи.
* Играње са предметима који могу да се смештају и размештају, крупним грађевинским материјалом, стварима за пресвлачење и то најједноставнијим (качкет, шешир, огрлица од дрвених куглица итд.)
* Сензорно-перцептивне активности
* Дете треба да присуствује разговорима одраслих, да слуша своје вршњаке и старију децу када говоре, певају, решавају конфликте, да се активно укључује и учи да разликује тонове веселог, љутог, бесног говорења.
* Деци треба омогућити редован контакт са природом и сазнање о пиродним појавама (ветар дува, сунце сија, киша пада, снег пада итд.).
* Са дететом заједно разгледати, листати сликовнице, подстицати га да именује шта види на слици, да показује прстом именовану слику, показивати детету именовано на слици у природном облику.
* Музичко-ритмичке активности
* Дете прати једноставне песме којима се развија његова пажња, богати речник, разумева говор.
* Дете се укључује у певање мањих делова у оквиру песме и изговарање појединих слогова и речи.
* Слушање музике која смирује и припрема за спавање као и музике која подстиче на кретање и игру.
* Графичко-ликовне активност
* Да би цртало дете треба да уме да држи оловку у руци и да запази хартију по којој ће цртати.
* Цртати деци једноставне цртеже и говорити им о томе шта је нацртано.
* Деци давати дебеле воштане боје или графитне оловке, а подлога за цртање треба да буде чвршћа.
* Интелектуалне активности
* Истраживање предмета, комбиновање предмета, од малих коцки правити кулу, воз, мост итд.
* Тражење скривених предмета (игре типа ''појела маца'' са мењањем путање предмета који се скрива).
* Симболичка игра (игра представљања ''кобајаги'').
* Решавање проблемских ситуација (на пример дохватање предмета који су на висини тако што ће донети столицу и попети се на њу.
* Језичке активности
* Проширивати и богатити дечји речник путем причања кратких прича, певања песмица, рецитовања стихова, бројалица итд.
* Што чешће упућивати детету да изврши једноставне налоге као што су: стави на сто, узми тањир итд.
* Именовање појединих предмета на сликама и сликовницама и описивање речима радње приказане на њима.
* Драматизација

Драматизација је на овом узрасту значајнија него на ранијем како за стварање пријатне атмосфере, тако и за развој говора. Најбоље средство за драматизацију је гињол лутка која се може користити у свим ситуацијама у току дана (нпр да позове децу на ручак, спавање итд.). Пред крај овог узраста могу се користити и кратке приче које ће дати само главни ток радње.

**Узраст од 24 до 36 месеци**

* Нега деце

На овом узрасту деца су већ стекла навике личне хигијене, самостално перу руке, користе сапун. Знатно су напредовала и у контроли бешике и црева и сада користе ношу и WC шољу. Само мали број деце још увек користи пелене. У току спремања за спавање помоћ је још увек потребна при свлачењу и облачењу као и у слагању одеће испод креветића, али у односу на претходне узрасте знатно мање.

* Социјално-емоционални односи
* Дете је у овом узрасту способно да прихвати краће растанке без бурног реаговања.
* Љубомора је веома изражена. Зато је веома важно да одрасли не појачавају љубомору. Похвале, изражавање љубави према деци морају се одмерено испољавати да се не би појачала љубомора.
* Искрсавају проблеми у односима одрасли-дете, јер дете не може да прихвати све захтеве одраслог. Узроци овог проблема су с једне стране немогућност детета да увек разуме неке од захтева, а с друге стране импулсивно понашање детета овог узраста (да се жеље остваре сад и овде).
* Још увек су чести сукоби и зато треба успоставити правила правде, без нервозе, кажњавања, изазивања осећања кривице.
* Игра
* Највећи број игара се одвија преко моторичких, истраживачких и симболичких игара.
* У моторичке игре спадају игре одржавања равнотеже (стајање на једној нози, скакутање на једној нози, трчање са заокретима и др.), сложеније радње помоћу руку (бацање и прихватање лопте, шкрабање ситнијих шара помоћу оловке).
* Истраживачке игре су веома занимљиве за децу и то игре коцкама, прављење различитих фигура помоћу коцки (кула, мост, воз, капија), игре пластелином, хартијом (гужвање, цепање итд.).
* Симболичке игре су такође интересантне деци, која на овом узрасту могу да саставе малу драмску причу (представу), јављају се игре улога (дете узима улогу одређене особе, нпр. мама).
* Моторичке активности

* На овом узрасту деца су стално у покрету, веома је изражена жеља за пењањем и зато им треба омогућити пењање на различите узвишице (степенице, клупице, столице, пањиће) и силажење без помоћи руку.
* Лопта је и даље омиљена играчка која се сада користи на различите начине (котрљање по поду, бацање мањих лоптица у даљ, убацивање у кош, кутију, корпу, бацање и хватање у паровима, шутирање лопте.
* Веома је интересантна игра песком и зато треба обезбедити довољне количине песка за прављење узвишица, прекопавање канала итд.
* Деца овог узраста веома често изводе ритмичке покрете, могу да играју, да ходају уз музику, да ударају ногама у ритму итд.
* Сензорно-перцептивне активности
* И даље у свакодневном процесу неге и храњења треба подстицати осамостаљивање деце као и доживљавање различитих особина предмета и различитих укуса хране нпр. при прању руку да вода може бити топла и хладна, да сапун лепо мирише, да су руку када се ставе под воду мокре, а када се избришу суве, у току храњења да је супа топла, месо слано, колач сладак, да храна има одређен мирис.
* Доживљавање простора у коме деца бораве (да трче преко собе, да се провлаче кроз узани простор итд.)
* Омогућавање деци да се сретну са неком од животиња (пас, мачка, птица, зец, лептир, буба, риба итд.) и на тај начин да доживе да животиња може бити плашљива, љута, мала, велика, да има меко крзно, једе одређену храну.
* Помоћу свих ових игара дете упоређује предмете и бића, издваја њихова битна обележја и проширује знања о њима.
* Музичко-ритмичке активности
* Дете је спретније у ходању и треба га подстицати да уз музику изводи одређене покрете.
* Изговарати кратке бројалице и то пропратити свирањем удараљкама.
* Повезивање покрета, певања и говора у једноставне драмске игре као на пример ''пиле'', ''кока и пилићи'', ''лептир и цвет'' итд.
* Игре у паровима одрасли-дете, дете-дете, игре у колу као што су: Иде маца око тебе, Шири,шири, Ринге-ринге-раја и др.
* Уз музичке активности доприноси се стварању емоционалне климе у групи, топлијих односа између деце као и између деце и сестара-васпитача.
* Графичко-ликовне активности
* Почетком треће године постоји и даље потреба за спонтаним шкрабањем и зато децу треба упознати са различитим могућностима шкрабања и цртања као и са различитим материјалима (цртање воштаним бојама, оловком, кредом, фломастерима, штапићем по песку итд.), а затим и сликањем прстима са одговарајућим бојама.
* Деци треба омогућити да од теста откидају комаде, да га гњече, удубљују, истањују, извлаче, да га пробуше, праве лоптице и различите недефинисане облике.
* Цепкање, гужвање папира, савијање, лепљење на подлогу коју је сестра-васпитач премазала лепком, и на тај начин прављење различитих мозаика.
* Интелектуалне активности
* Све активности истраживања предмета које су описане у ранијим узрастима задржавају сву своју вредност за подстицање интелектуалног развоја и треба их и даље неговати.
* Понудити деци материјал који треба да буде разнолик по врсти, облику, боји, величини, намени, могућностима. Најбоље да се одаберу предмети који се по нечему разликују а по нечему су исти, као на пример исте боје, различите величине, једнаке величине различите боје и сл.
* Све што се деци показује и што их интересује треба означавати речима, именовати. Осим заједничких активности детету треба пружити услове да се самостално игра, самостално истражује предмете, манипулише са њима, разгледа их са свих страна и да тако стиче нова искуства.
* И даље су веома значајне игре представљања (игре маште, симболичке игре) које ангажују мишљење детета.
* Језичке активности
* Активан говор детета бележи велики пораст, повећава се дужина реченица којом се унапређују дететове могућности говорног споразумевања.
* Игре и активности којима се подстиче развој говора су: игре именовања, игре налога и улога, игре погађања, игре допуњавања и сл.
* Разгледање сликовница и слика које показују неки догађај посебан су облик заједничке активности у овом узрасту и значајан за развој говора.
* Причање кратких прича или казивање кратких песмица које су више пута чули.
* Подстицање деце да испричају оно што се десило: у шетњи, на путу од куће до вртића, код куће и др.
* Драматизација

Помоћу гињол лутке са ликом људи или животиња драматизовати свакодневне ситуације и догађаје из живота детета. Могу се драматизовати кратке приче, рецитације, песме. Глас сестре-васпитача треба да прати емоционална расположења лутке чији лик анимира, као и положај и кретање тела који одговарају том лику (медвед се креће споро и тромо и има дубок глас, птица је брза има висок глас). Неопходно је да током анимирања сестра-васпитач успостави контакт са децом и да их постепено увлачи у малу драмску представу. После представе треба подстаћи децу да сама наставе и имитирају гласове и говор ликова као и начин њиховог кретања.

**4.2. ПРОГРАМ ВАСПИТАЊА И ОБРАЗОВАЊА ДЕЦЕ ОД ТРИ ГОДИНЕ ДО УКЉУЧИВАЊА У ПРОГРАМ ПРИПРЕМЕ ЗА ШКОЛУ**

У отвореном систему васпитања и образовања по моделу А Вртић је отворен ''према споља'' и ''према унутра''. Отвореност према споља значи отвореност према локалној заједници и према родитељима, повезаност које се дешава у породици, Вртићу и локалној заједници.

Отвореност према унутра подразумева:

* да је њена структура (простор, временска организација, активности и начин груписања деце) договорне природе, није фиксна и унапред одређена;
* важну улогу васпитача (васпитач као партнер, истраживач, посматрач, пратилац успешности реализације, онај који ствара услове за учење, размишља и вреднује сопствени рад).

Структура и начин коришћења простора и материјала, временска организација активности, правила понашања и ритам живота, као и начин груписања деце део су свакодневног начина функционисања Вртића. Васпитачи су се опредили за рад ''по темама'' до којих се долази на основу интересовања деце и родитеља. Структуирање простора и материјала је променљиво, деца из једног простора могу узимати материјале који су им потребни за рад у другом делу собе; по завршеној активности они се враћају како би сутрадан могли поново да се користе. Простор у радној соби је уређен по центрима интересовања. Стални центри су:

* манипулативни
* ликовни
* центар за драматизацију и игру улога
* грађевински центар
* центар за развој говора
* центар за мултимедију
* центар за физичко васпитање

Радна соба је и простор за спавање и обедовање, што смањује могућност организовања више сталних центара. Повремено се организују нови центри у зависности од теме која се обрађује.

У јутарњим часовима од 630 до 745 деца се окупљају у јасленој групи. Овакво окупљање има за циљ упознавање, заједничко дружење и игру деце различитих узраста. У овом периоду пажња деце старијег узраста је усмерена према деци млађег узраста у смислу уочавања њихових могућности и пружања помоћи, прилагођавање на групну игру и живот у заједници. Млађа деца радо се играју са старијом, имитирају их и од њих најбоље уче. Оваквим окупљањем деци се пружа могућност да упознају васпитаче свих узрасних група, као и остале раднике Вртића.

Пре доручка деца одлазе у своје собе, јер у то време најећи број деце пристиже. После доручка, који траје од 800 до 830, догавара се са децом распоред активности у току дана, до ручка. Неке активности су заједничке и одвијају се фронтално (покретне игре, активности из физичког васпитања, музичке активности и др.), а неке у мањим групама (игра у центрима) и индивидуалне (активности из развоја говора, ликовног и др.). Ако постоји жеља детета за боравком у другој групи, пружа му се та могућност на одређен временски период. То подразумева одлазак детета код брата или сестре у другу групу, боравак код некадашње васпитачице или медицинске сестре. Како Вртић има само 320 m2 и 11 запослених, све ово доприноси да се дете осећа као у својој породици, јер Вртић треба да буде допуна породичног васпитања. У периоду од 1130 до 1200 је ручак. Од 1200 до 1400 је подневни одмор и спавање. Од 1400 до 1530 је ужина, активности по избору деце и олазак кућама. Како највећи број деце одлази кућама до 1430, преостали број деце прелази у јаслену групу до 1530.

**ВАСПИТНО-ОБРАЗОВНИ РАД СА ДЕЦОМ ОД 3 ДО 5,5 ГОДИНА**

Васпитно образовни рад планира се према моделу А Основа програма васпитно образовног рада. Полазиште програма је дете, а васпитач је креатор сопствене праксе. Овај модел је процес за стварање прилика за учење и полази од следећих претпоставки:

* дете учи оно што живи;
* свако дете ма потребу да разуме себе и свет који га окружује
* поштовање дечјих интересовања и потреба;
* васпитање и обрзовање као интеракција;
* учење је процес изграђивања, а не усвајања знања;
* игра као најбитнији начин учења и изражавања;
* дете учи када за то има лични разлог и када оно што учи за њега има значење;
* дете има урођену мотивацију да учи и сазнаје;
* дете учи у свим ситуацијама, током целог дана;
* свако дете учи и развија се сопственим темпом.

Како је циљ предшколског васпитања и образовања целовит развој личности детета, ствараће се услови за :

* развијање способности и својства личности;
* проширивање искуства и изграђивање сазнања о себи и другим људима;
* изграђивање сазнања о околини и начинима деловања на њу.

Конкретни циљеви, теме и садржаји у моделу А нису унапред дати, већ ће се откривати систематским посматрањем дечјих потреба, интересовања и развојних могућности.

Рад са посебно талентованом децом одвијаће се кроз :

* ликовну радионицу;
* музичку радионицу;
* драмску радионицу.

Како је последњих година уочен проблем повећања броја деце са сметњама у артикулацији гласова, интензивираће се број активности из области развоја говора. На предлог Савета родитеља, а ускладу са потребама, ангажован је логопед, који ће по прилагођеном програму радити на развоју говора деце.

Васпитачи путем евалуације врше процену између своје намере и деловања и постигнутих ефеката.

Предшколско васпитање и образовање је отворено за родитеље, њихове утицаје, идеје, потребе и непосредно учешће. У наредној радној години посебна пажња биће посвећена мотивисању родитеља да се активније укључе у непосредан васпитно образовни рад уз помоћ васпитача, што је за децу посебно занимљиво и корисно.

САДРЖАЈИ И АКТИВНОСТИ

Програм садржи циљеве васпитно-образовног рада који ће се остварити кроз различите садржаје и активности, обухватајући развој свих аспеката дечје личности.

У оквиру садржаја **“Ја“, “Ја и други“** и слично, планирају се активности:

* разумевања других;
* разумевања емоција (страх, љутња, радост, љубав);
* решавања социјалних проблем ситуација;
* разумевања социјалних појава;
* сарадње и кооперације;
* толеранције;
* комуникације;
* схватања појма о себи.

У области **развоја говора**, планирају се активности у складу са потребама, интересовањима, могућностима деце:

* откривање сопствених могућности изражавања и комуницирања: невербални, вербални, графички говор;
* овладавање разноврсном употребом говора: изражавање својих жеља и потреба;
* изражавање осећања и унутрашњих стања;
* распитивање о осећањима и жељама других;
* организовање контакта са: старијима – млађима, познатим- непознатим особама, појединцима, групама;
* овладавање комуникацијском толеранцијом: неговање способности да се слуша саговорник;
* овладавање способношћу да се говори пред већим бројем људи;
* упознавање и усвајање назива предмета и појава;
* овладавање способношћу описивања, објашњавања, саопштавања, упоређивања одређених појава;
* упознавање са творевинама народне уметничке књижевности наших и других народа: бајке, брзалице, басне, рецитације, приче, загонетке и слично;
* упознавање и играње традиционалних игара;
* упознавање са светом преко различитих начина комуникације: видео-слика, пантомиме, мимике и слично;
* развијање говорног стваралаштва: језичке игре, драмско-језичке игре, језичко-музичко и језичко-ликовно стваралаштво.

Активности у области **драме и позоришта** су отворен и изузетно

подстицајан простор за рад са децом предшколског узраста, посебно за истраживање и креирање, зато се овим програмом и планирају следеће:

1. **Игре са драмским елементима:**

* слободне и спонтане дечје драмске игре;
* познате и преуређене традиционалне и народне дечје игре са драмским елементима.

1. **Активности за драмско играње и импровизацију:**

* животне ситуације;
* свет маште.

**3. Драмске радионице**

У предшколском периоду дете има изражену потребу за покретом и кретањем које доприноси позитивном физичком и менталном здрављу и развоју детета. У складу са тим у области **физичког васпитања** планирају се активности:

1. Развој покрета

* ритмичност;
* прецизност (држање, бацање и хватање, шутирање, дизање, гађање,спуштање, ношење);
* равнотежа (покрети са предметима и материјалом);
* хармоничност покрета (изражавање покретом кроз ритам, мелодију, бројање)

1. Развој кретања

* снага (трчање, скакање, необични положаји, висећи и сл.);
* брзина (ходање, трчање, скакање, пењање, пузање, провлачење);
* спретност и окретност (котрљање лопте, мини кошарка, мини фудбал, полигони);
* хармоничност (прикази кретања животиња).

На предшколском узрасту дете је врло заинтересовано и истраживачки радознало за свет око себе. Овим програмом планирају се активности из **упознавања околине** које имају за циљ да дете развија односе са другим људима и сазнаје свет око себе:

1. Предмети и појаве;
2. Саобраћај;
3. Живи свет:

* људска бића;
* животиње;
* биљке.

1. Материјални свет:

* природне појаве (годишња доба, доба дана, време, метеоролошке појаве);
* механичке појаве;
* физичке појаве (кретање, брзина, сила, равнотежа...);
* предмети и њихова својства.

1. Екологија:

* уређивање собе за боравак деце и кутића природе;
* сакупљање природног материјала за израду дидактичких средстава и рад у уметничком центру;
* одржавање заједничких просторија;
* обогаћивање еколошког центра;
* одржавање дворишта.

У оквиру области **почетних математичких појмова** планирају се следећи садржаји:

***Опажање и схватање простора и просторних односа***

Развијање појмова просторних релација: у, на, између, поред, горе-доле, напред-назад, испред-иза, испод-изнад.

Схватање величина: мало-велико, дебело-танко, дугачко-кратко, високо-ниско.

**Логичке операције на конкретним преметима и појавама:**

* класификација-груписање према заједничком обележју (боја, облик, величина);
* логички низови (пазле);
* формирање појма скупа;
* операције са скуповима до пет елемената (растављање већих скупова на мање, састављање мањих скупова у веће)
* геометријски облици у равни и простору (круг, квадрат, троугао, лопта, коцка)
* схватање временских односа:
  + доба дана (дан, ноћ);
  + дани у недељи (радни дани, викенд)
  + годишња доба.

Област **ликовног васпитања** и планиране активности пружају могућност упознавања детета, његових развојних могућности и потреба, индивидуалних склоности, жеља, интересовања, страхова. Зато се планирају следеће истраживачке игре и активности:

* игре опуштања и релаксације;
* игре визуелног опажања, визуелног памћења и визуелног мишљења
* експериментисање са различитим ликовним материјалима и техникама.

У области **музичког васпитања** планирају се:

1. Вокалне активности:

* једноставан вокални репертоар: разбрајалце и традиционалне дечје песме, кратке музичке фразе и једноставни мотиви;
* вокалне игре полазећи од песама, разбрајалица или поетских остварења;
* озвучавање прича, дијалози између лутака, измишљање песама;

2. Телесне активности:

* репертоар кола и игара (традиционалне дечје игре, измишљање игара);
* инструменталне активности (истраживање гестикулацијом звучних предмета, телом, једноставним инструментима;
* телесне акције везане за различите врсте музике: упознавање са једноставним музичким појмовима (ритам);
* плес – једноставни глобални покрети, имитирање, импровизација дела.

1. Активности слушања:

* слушање света звукова, препознавање, поређење и репродуковање звукова из блиског окружења;
* слушање музике из различитих земаља, епоха, стилова;
* изоштравање слушања: трајање звука, интензитет, висина, звучни покрети;
* перцепција и репродуковање ритмичких и мелодичких формула.

**Очекиване улоге васпитача**

Васпитач је креатор васпитно-образовног рада и истраживач сопствене праксе. Полазећи од свакодневног посматрања деце, њихових интересовања, потреба и могућности, а имајући у виду опремљеност простора, средства и број деце, он планира и процењује свој рад. На основу тога се одлучује за индивидуални, фронтални или за рад у малим групама.

Улоге васпитача могу бити различите:

* мењање структуре институције у отворен систем васпитања;
* улога у игри;
* очување дечјег самопоштовања;
* регулисање социјалних односа;
* посматрање и праћење деце;
* истраживање сопствене праксе;
* тимски рад са осталим актерима и другим реализаторима програма.

**4.3. ПРИПРЕМНИ ПРЕДШКОЛСКИ ПРОГРАМ**

Припремни предшколски програм, као део обавезног деветогодишњег образовања и васпитања, реализоваће се у оквиру модела А Општих основа предшколског програма, као наставак процеса који се одвијао током читавог предшколског периода детета.

Циљ припремања деце за полазак у први разред основне школе је да се допринесе постизању нивоа физичког и психичког развоја који ће омогућити деци да успешно задовоље захтеве који ће им бити постављени у току наставног процеса.

Општа припрема деце за школу подразумева здраво, физички развијено дете, отпорно према болестима, способно да посматра, анализира, пореди, уопштава и извлачи закључке. Поред тога, важно је да дете буде лепо васпитано, усвоји норме и правила понашања, као и радне и културно-хигијенске навике, развије вољу, самоконтролу, изгради позитивну слику о себи, уме да сарађује и комуницира.

Посебна припрема обухвата садржаје и активности којима се доприноси да дете лакше савлада наставни план и програм који га очекује у првом разреду основне школе, и треба да буде усаглашена и тече паралелно са општом припремом.

**СОЦИО-ЕМОЦИОНАЛНИ РАЗВОЈ**

* Самосазнање: свест о себи, сопственим могућностима, ограничењима, осећањима, особинама личности;
* опажање и разумевање других: особености, сличности и разлике, осећања и др.;
* схватање односа међу људима: дечја права, норме и правила, социјалне улоге и др.;
* прихватање себе као члана групе: опажање, разумевање својих, вршњачких и улога одраслих у групи;
* разумевање социјалних појава;
* уочавање и решавање проблема у социјалном контексту, оспособљавање за самостално и конструктивно решавање емоционалних сукоба, конфликата.

**САЗНАЈНИ РАЗВОЈ**

**Знање и разумевање света**

* Разликовање живог од неживог;
* човек као припадник друштва (ужа и шира породица, занимања људи);
* живи свет (биљни, животињски свет, човек као припадник дриштва);
* природне појаве и временски односи (годишња доба, време, метеоролошке појаве, ваздух, светлост, звук);
* физичке појаве (кретање, трење, брзина, сила, равнотежа, електрицитет, магнетизам);
* заштита и очување животне средине-екологија (уређивање радне собе и дворишта, сакупљање природног материјала за израду дидактичких средстава и рад у уметничком центру;
* саобраћај (упознавање са правилима понашања у саобраћају, улога семафора, упознавање основних саобраћајних знакова, улога саобраћајца, врсте саобраћајних средстава, правила понашања у превозним средствима).

**Почетно математичко образовање**

**Опажање и схватање простора и просторних односа**

Развијање појмова просторних релација: у, на, између, поред, горе-доле, напред-назад, лево-десно, испред-иза, испод-изнад.

Схватање величина: мало-велико, уско-широко, дебело-танко, дугачко-кратко, високо-ниско, дубоко-плитко, једнако-неједнако.

***Логичке операције на конкретним предметима и појавама***

* Формирање појма скупа
  + класификација-груписање према заједничким обележјима
  + коресподенција-придруживање и изграђивање појма више-мање-једнако
  + серијација-уређивање предмета према степену неког својства у растећи или опадајући низ и при том формирање појмова као што су: велики-већи-највећи, мали-мањи-најмањи и др.
  + операције са скуповима (растављање већих скупова на мање, састављање мањих скупова у веће)
  + придруживање 1:1
  + графичко представљање скупова
* бројеви
  + квантитативни речник (познавање својства бројног низа до 10, постепено развијање унутрашњег осећања да касније изговорени број има већу вредност)
  + бројање и упоређивање скупова (довођење у однос изговарања низа бројева са повезивањем елемената у скупу, формирање скупа у оквиру оних бројева које су деца савладала)
  + аритметичке операције (решавање задатака на перцептивном нивоу, задаци коресподенције, практични задаци сабирања и одузимања у оквиру броја 10)
  + упознавање и препознавање цифре као симбола
  + формирање појма цело, половина, део
* геометријски облици у равни и простору
* развијање почетних сазнања о геометријским облицима у равни: круг, четвороугао, троугао
* развијање почетних сазнања о геометријским облицима у простору: лопта, коцка, квадар
* мере и мерење – опажање, схватање и практично мерење различитих величина: дужине, тежине, запремине
* време и временски односи: доба дана, дани у недељи (именовање, редослед, дан који претходи и следи, или је између); годишња доба (месец и доба године)

**Говор и комуникација**

* Развој комуникативних способности детета (култура практичног комуницирања, култура усменог изражавања, способност комуникативног слушања);
* развијање интересовања и увођење детета у свет писане речи
  + аналитичко-синтетичка вежбања- растављање и састављање речи на слогове и гласове, стварање нових речи; организовање игровних активности везаних за уочавање гласова издвајањем слогова, грађењем необичних гласовних скупина, диференцијација гласова у оквиру речи, уочавање позиције гласа у речи (почетак, крај, средина); деца у сарадњи са васпитачем и сама стварају и користе пригодне писане форме: записивање, потписивање, обележавање, дописивање, позивање, честитање
  + вежбе артикулације- овладавање правилним изговором гласова: вежбе ослобађања речи из реченичког контекса; вежбе ослобађања речи од објекта; вежбе ослобађања речи од једног значења;
* упознавање и тумачење разноврсних текстова-развијање и богаћење дечјег речника слушањем, разумевањем и причањем примерених текстова; елементарна знања о садржају, ликовима дела и месту радње;
* увођење елемената графичке припреме- вежбе графо-моторике (извођење вежби читавом руком у великим потезима у ваздуху, на табли, бетону; извођење елемената слова);
* неговање говорних стваралачких способности детета-спонтане стваралачке игре, симболичке игре и вербално-мисаоне игре;
* медијска писменост-развијање спремности деце да користе медије;
* упознавање са творевинама народне и уметничке књижевности (бајке, басне, приче, песме, загонетке, брзалице, пословице, питалице).

**ФИЗИЧКИ РАЗВОЈ**

* Развој крупне моторике
  + природни облици кретања са елементима атлетике (ходање, трчање, скакање, пењање, провлачење, котрљање, одржавање равнотеже приликом кретања, шутирање, ударање и вођење лопте и др.)
  + елементарна гимнастика-вежбе за ратвој телесне спретности (бацање и хватање, бацање котрљањем, гурање, бучење и потискивањем, санкање и др.)
  + игре (примарне, игролике вежбе, тематске покретне, такмичарске покретне, елементарне спортске);
* развој фине моторике-вежбе за развој свих мишићних група;
* развој опажања-вежбе којима се унапређује функција чулних органа
  + вида (опажање боја, облика, димензија, конфигурација, положаја и правца кретања у простору)
  + слуха (опажање јачине звука, правца из кога долази и висине)
  + додира (опажање температуре и препознавање особина материје додиром)
  + мириса
  + укуса (основних);
* јачање здравља и одржавање хигијене
  + свакодневни боравак и кретање на свежем ваздуху; реализација свих активности на отвореном, кад год то временске прилике дозвољавају
  + нега тела и одржавање личне хигијене
  + одржавање чистоће и уредности одеће, обуће и личних ствари, као и хигијене непосредне околине у складу са дечјим могућностима
  + ваздушне купке и вежбе дубоког и правилног дисања
  + правилна исхрана
  + мерење висине и тежине и праћење промене у погледу тежине, раста и телесних способности.

**ИЗРАЖАЈНИ И ЕСТЕТСКИ РАЗВОЈ**

**Ликовни израз детета**

Дете се може најбоље упознати кроз креативан ликовни израз (његове развојне могућности и потребе, индивидуалне склоности, жеље, интересовања, стахови и др. ). Кроз ликовне активности дете има могућност да: открива, упознаје и потврђује себе као стваралачко и креативно биће и задовољи потребу за самосталним, смелим и слободним ликовним изражавањем, развијајући своју креативност али и себе у тоталитету.

* Активности цртања – истраживачке ликовне игре и активности ( линије разноврсне по дужини, врсти, смеру, интензитету...); упознавање и овладавње теникама цртања (оловка, фломастери, креде, оловке у боји, пастел, угљени штапићи и др.)
* Активности сликања – игре и активности препознавања и именовања боја, мешања и откривања нових боја (акварел боје, темпера; упознавање са различитим подлогама, сликарским техникама и прибором за рад, декоративна употреба боја, упознавање са техникама сликања)
* Активности вајања – експериментисање са различитим вајарским материјалима (тесто плејдо, пластелин, глина, песак, земља и др.)
* Активности са различитим материјалима – игре са природним и отпадним материјалом
* Активности елемената графике – игре штампања и умножавања (експериментисање са предметима за протрљавање, отискивање и др.)
* Активности елемената естетског доживљаја (посматрање и разговор о својим ликовним остварењима, као и друге деце и уметника)

***Музичко васпитање***

* Слушање музике
  + слушање вокалних и и нструменталних дела из познате културне баштине
  + слушање различитих музичких жанрова (класична, традиционална, етничка)
* Певање
  + певање у оквиру музичких игара и музичких драматизација
  + извођење мелодије песама уз пратњу мелодијског инструмента и ритмичке структуре уз пратњу Орфовог инструментарија
  + јавна презентација песама на приредбама и свечаностима
* Свирање – оспособљавање за коришћење Орфовог инструментарија уз сразмерно тачно извођење различитих ритмичких структура
* Плесне активности (тематски плесови, уз музичку пратњу, наше народне игре и плесови, диско плесови)

***Драмски израз детета***

* Игре са драмским елементима
  + слободне и спонтане дечје драмске игре
  + познате и преуређене традиционалне и народне дечје игре са драмским елементима
* Активности за драмско играње и импровизацију
  + животне ситуације
  + свет маште
* Драмске радионице и игре позоришта

**4.4. ПОСЕБНИ ПРОГРАМИ**

Посебни програми остварују се у складу са потребама и интересовањима деце и родитеља.

**4.4.1. ДОДАТНИ ПРОГРАМИ**

***Програм рачунарског описмењавања***

У предшколским групама у Голупцу реализоваће се рачунарско описмењавање деце у оквиру центра за мултимедију. Програм је проистекао из великог интересовања деце и родитеља за додатни програм рачунарског описмењавања и навикавања деце на енглески језик, који се већ четврту годину организује у поподневним часовима са несмањеним интересовањем, а који се додатно плаћа, па нису у могућности сва деца да га похађају. Отуда се од ове године програм рачунарског описмењавања реализује у оквиру центра за мултимедију за сву децу, а програм навикавања на енглески језик реализује се и даље поподне.

Рад на рачунару код предшколске деце утиче на низ психомоторних и когнитивних способности:

* способност решавања проблема
* развој апстрактног мишљења
* развој логичког мишљења
* повећање интуитивног сазнања и искуства
* олакшавање сналажења у свету симбола и објеката
* утиче на развој говора
* утиче на вештину читања и писања
* развија сарадњу и социјалну интеракцију
* убрзава развој процеса доношења одлука и мотивације да се циљеви остваре до краја и без одлагања.

Рачунарско описмењавање тече паралелно са учењем математичких појмова, азбуке, садржаја из природне средине итд. уз помоћ мултимедијалних образовних софтвера прилагођених узрасту деце:

* Це Де Буквар
* Играмо се
* Свет бројева
* Мућни главом
* Мало сеоце.

Улога васпитача је да подстиче учење и развој деце:

* поштовањем императива о строгој дозираности, правилном седењу, држању миша, постављању монитора у односу на дете;
* пружањем подршке, помоћи и информација;
* моделовањем понашања, поступака и техника;
* предлагањем активности и начина рада;
* уважавањем дечјих интересовања и потреба;
* пружањем повратне информације.

Програм реализују васпитачи који су оспособљени за реализацију програма рачунарског описмењавања.

**Програм навикавања на енглески језик уз помоћ рачунара**

Вртић пружа могућност укључивања деце у програм навикавања на енглески језик за децу од 5,5-6,5 година. Програм се надовезује на програм рачунарског описмењавања у предшколској групи. Навикавање на енглески језик подржано је мултимедијом и рачунаром као универзалним наставним средством. Сем тога, остварују се и циљеви социо-емоционалног, сазнајног и физичког развоја. Програм навикавања деце на енглески језик планиран је са 30 сати (60 сусрета по 30 минута). Реализује се два пута недељно у малим групама до четворо деце, у посебно прилагођеном и адекватно опремљеном простору са два рачунара. Основне појмове на енглеском језику деца упознају уз помоћ интерактивних мултимедијалних апликација: Kid' speak english, Gogo's Adventures with English, Mupet babies, Мој први енглески речник, Енглески за најмлађе. Деца уче својим темпом (коопеаративно учење у пару), а улога васпитача је да води децу кроз програме, посматра, ослушкује и упућује децу на правилан изговор речи приликом интеракције са рачунаром.

За овај програм опредељују се родитељи и додатно га финансирају. Интересовање родитеља за овај програм траје већ четири године, што је најбољи показатељ његовог квалитета. Сваке године пријављује се око 70% укупног броја уписане деце у предшколске групе.

Програм реализују васпитачи који су током иницијалног образовања учили енглески језик и који су током стручног усавршавања оспособљени за реализацију програма рачунарског описмењавања и навикавања деце на енглески језик.

***Програм ненасилне комуникације ''Речи су прозори или зидови''***

У припремној прешколској групи васпитачи који су прошли програм обуке реализоваће са децом радионице из програма ненасилне комуникације ''Речи су прозори или зидови''. Циљ овог програма је да деца кроз учење у игровној, опуштеној атмосфери сазнају и осете разлике између комуникације која диже зидове, и оне која отвара прозоре међу људима. Обзиром да су конфликти међу децом овог узраста чести циљ је да деца открију изворе својих неспоразума и сукоба са другима, да их превазиђу на конструктиван начин и да овладају вештинама изражавања које им омогућавају складније односе са околином. Деца уче како да изразе своја осећања, потребе и захтеве без оптуживања и критиковања другог, и како да чују оно што други желе да саопште и разумеју како се осећају.

Овај програм настао је у оквиру пројекта Института за психологију ''Узајамно васпитање: језик жирафе у вртићу и школи''.

Програм ће се реализовати кроз 14 следећих радионица:

1. Жирафеће срце

Поента:

-да се деца препознају као ''жирафе'' и да у другима виде ''жирафе''

-да чују основне карактеристике ''жирафећег'' и ''змијског '' језика

1. Кад бих био-била жирафа

Поента:

-упознавање са разликама ''змијског'' и ''жирафећег'' изражавања и слушања

-увиђање да сви понекад говоримо као жирафе, а понекад као змије

1. Осећам се овако...

Поента:

-упознавање са различитим начинима изражавања осећања

-речник осећања

-елементи емпатије-покушај препознавања сопствених и осећања других

1. Како се ко осећа кад...

Поента:

-давање емпатије себи и другима

-повезаност потреба и осећања (осећања зависе од тога да ли су нам потребе задовољене или не)

1. Кишобран

Поента:

-истицање разлика које постоје између наших жеља и начина на које можемо да их остваримо

-уочавање различитих начина за остваривање наших жеља и могућности бирања

1. Да ли се чујемо-прича о ушима

Поента:

-упознавање деце са различитим начинима на које можемо слушати и чути себе и друге (могућност избора начина слушања, различити исходи у зависности од избора емпатија себи и одраслом)

1. Дете и пас

Поента:

-изражавање страха

-стратегије за излажење на крај са страхом

-емпатија за осећање страха

1. О стиду и срамоти

Поента:

-увиђање да сви имамо осећање стида, слично се осећамо и сличне ствари су нам потребне кад се стидимо

-увиђање заштитне улоге стида-избегавање непријатности

1. Бумбар

Поента:

-уочавање везе између беса и незадовољених потреба

-уочавање различитих начина реаговања у ситуацијама када смо ми или неко други бесни

-увиђање да имати жирафеће уши не значи попуштати већ слушати себе и друге

-уочавање сличности у доживаљају беса одраслих и деце

1. Жирафе у вртићу

Поента:

-упознавање деце са осећањима која имају када чују наредбу и када чују молбу

-уочавање разлике у осећањима која имамо када нешто радимо зато што желимо и када нешто радимо да би избегли последице (казну, стид, кривицу...)

1. Кад ја нећу...

Поента:

-да деца уоче разлику између разних нећу: из ината, јер не желим, јер желим нешто друго

-да се деца упознају са ''жирафећим нећу'', да науче да га кажу другима и да га чују од других

-''не'' значи ''да, хоћу нешто друго''', а не одбацивање онога ко тражи

1. Шта се коме допада

Поента:

-увођење језика позитивне акције

-уочавање разлика између језика негативне и позитивне акције

1. Шта можемо да урадимо да нам живот буде лепши

Поента:

-када чинимо нешто што другима живот чини лепшим, чинимо живот лешпши и за себе

1. У свету жирафа

Поента:

-евалуација радионица

**4.4.2.** **ИНДИВИДУАЛНИ ОБРАЗОВНИ ПЛАН**

Од свог оснивања у Вртић су се уписивала и деца са различитим тешкоћама у развоју у редовне васпитне групе. Последњих година уочено је да све већи број деце има лакше или теже сметње у развоју говора, док су други проблеми у развоју ређи.

У једној васпитној групи не може бити више од два детета са сметњама у развоју. Број деце у васпитној групи у коју је уписано једно дете са сметњама у развоју умањује се за три детета у односу на број деце утврђен Законом.

Уколико се у Установу упише дете са сметњама у развоју може се утврдити потреба за пружањем додатне образовне, здравствене или социјалне подршке. У том случају упућује се захтев изабраном лекару педијатријске службе надлежног дома здравља односно интерресорној комисији за процену тих потреба и за пружањем додатне образовне, здравствене или социјалне подршке, коју утврђује наведена комисија.

Циљ индивидуалног образовног плана јесте постизање оптималног укључивања детета у редован васпитно-образовни рад и његово осамостаљивање у вршњачком колективу.

Индивидуалним образовним планом утврђује се начин образовања и васпитања детета, посебно:

1. Дневни распоред активности у васпитној групи у којој му се пружа додатна подршка, као и учесталост подршке;
2. Циљеви васпитно-образовног рада;
3. Индивидуалан начин рада васпитача, односно индивидуализован приступ прилагођен врсти сметње;
4. Сарадња у стручном тиму (консултације са здравственом службом, стручњацима истог профила);
5. Стручно усавршавање.

Индивидуални образовни план у Установи доноси педагошки колегијум, односно васпитно-образовно веће, на предлог стучног тима за инклузивно образовање. Стручни тим за инклузивно образовање чине: васпитач, родитељ, односно старатељ и педагошки асистент и стручњак ван Установе на предлог родитеља. Родитељ, односно старатељ, даје сагласност за спровођење индивидуалног образовног плана. Васпитач при планирању свог рада у групи усклађује свој план са индивидуалним образовним планом детета.

У првој години уписа у Установу индивидуални образовни план доноси се и вреднује тромесечно а у свим наредним годинама на почетку сваког полугодишта.

Оно што је неопходно било ком детету, неопходно је и детету са посебним потребама, што у пракси значи да је важно обезбедити подстицајну средину. Улога васпитача у овом процесу је вишеструка: да код деце са посебним потребама развија вештине социјалне интеракције као и начине одбране у случају евентуалног негативног понашања друге деце, док деци без потешкоћа треба да помогне да развијају вештине у понашању према вршњацима са посебним потребама. Знајући да мала деца уче по моделу, васпитач то може искористити да својом емпатијом према деци са посебним потребама, буде пример осталој деци која ће опонашати његове ставове и понашање.

**V САРАДЊА СА ПОРОДИЦОМ**

Успостављање добре сарадње између Вртића и породице, од великог је значаја за остваривање циљева предшколског васпитања и образовања. Родитељи су у активни учесници у васпитно-образовном процесу: предлажу теме, дају информације о интерсовањима и потребама деце. Сарадња са породицом одвијаће се у следећим облицима и начинима сарадње:

* индивидуални разговори
  + свакодневна размена информација о развоју, понашању и активностима у Вртићу и породици
  + неформални информативни контакти
  + планирани индивидуални и групни разговори
  + писмена обавештења
* родитељски састанци
* општи
* групни
* рад у мањим групама (према потребама и интересовањима родитеља)
* заједничке активности деце, родитеља и васпитача
* договорене посете родитеља и учешће у заједничким планираним активностима
* помоћ родитеља у сређивању Вртића и изради средстава за васпитно-образовни рад
* учешће у приредбама, прославама, рођенданима, маскенбалима
* излети

Родитељ може бити домаћин на свом радном месту, гост у васпитној групи, учесник у квизу, музичким, ликовним, спортским, еколошким активностима, донатор и др.

Родитељи учествују у управљању Вртићем преко својих представника у Савету родитеља и Управном одбору.

**VI САРАДЊА СА ЛОКАЛНОМ ЗАЈЕДНИЦОМ**

***Сарадња са основном школом '' Дуде Јовић'',, Жабари***

После предшколске установе, школа је следећа инститиција у коју се деца током свог одрастања укључују. Сарадња између ове две институција је неопходна како би деца што безболније и успешније прешла из једне у другу.

Сарадња са Основном школом одвијаће се кроз:

* заједничке активности ученика нижих разреда и предшколаца
* посете предшколаца основној школи
* посете учитеља предшколцима
* ученици као партнери за игру и учење
* заједничка завршна приредба са ученицима четвртог разреда
* испитивање зрелости и припремљености деце за полазак у први разред основне школе

***Сарадња са Домом здравља Жабари***

* педијатар и санитарна служба организују систематски преглед деце пре поласка у Установу(август)
* према Правилнику о превентивној здравстеној заштити педијатар јдва пута месечно врши преглед деце и објекта и предавања за децу и заинтересоване родитеље
* стоматолошка служба организује једном годишње посете стоматолога Вртићу
* деца учествују на ликовним конкурсима које организују стоматолошка служба и ЗЗЗ Пожаревац
* санитарни техничар врши редовне прегледе деце и објекта

***Сарадња са Полицијском станицом Жабари***

* саобраћајно васпитање у сарадњи са полицајцима
* обезбеђење јавних манифестација

***Сарадња са медијима***

* Промоција активности Установе на САТ ТВ

***Сарадња са Народном библиотеком“проф.др Александар Ивић“***

* Посета дечјим позоришним представама

***Сарадња са Центром за културу општине Жабари***

* Учешће у различитим културним манифестацијама током године.

**VII ПРАЋЕЊЕ И ВРЕДНОВАЊЕ ОСТВАРИВАЊА ВАСПИТНО-ОБРАЗОВНОГ РАДА**

**7.1. ПРАЋЕЊЕ ВАСПИТНО-ОБРАЗОВНОГ РАДА УСТАНОВЕ**

Праћење остваривања Предшколског програма одвијаће се кроз евалуацију планираних програмских циљева, задатака и садржаја, који су у функцији преиспитивања васпитно-образовне праксе у односу на постављене циљеве и очекиване ефекте.

Евалуација, као процес праћења и процене ефеката васпитно-образовног рада, заснована је на посматрању, евидентирању, извештавању и информисању. Биће спровођена кроз недељно и месечно (после завршене теме) евидентирање. При евалуацији и самоевалуацији биће критички разматрана:

* физичка средина (простор у соби и ван ње, играчке, дидактичка средства и др.)
* социјална средина (односи) и реаговања
* интересовања и способности деце у непосредној реализацији плана

Самоевалуацију васпитач врши са самокритичким освртом на:

* разноврсност понуђених садржаја
* разноврсност облика, метода рада и средстава
* активности за поједину децу
* активности за групу деце
* остварене циљеве
* шта је у раду добро а шта треба побољшати, на шта треба обратити пажњу, шта уваспитној средини променити
* своју улогу: учесника, посматрача, медијатора, демонстратора и др.
* комуникацију са децом.

Из добијених резултата, васпитач добиjа идеје и усмерења за следећи циклус планирања.

Праћење остваривања Предшколског програма реализоваће се на нивоу васпитне групе и на нивоу Установе кроз различите технике и облике рада:

- континуирано праћење и посматрање деце, планирање и праћење процеса реализације, увид у ефекте и продукте рада;

- снимање, анализирање и процењивање рада васпитача и медицинских сестара;

- евидентирање рада стручних органа кроз записнике и извештаје;

**7.2. САМОВРЕДНОВАЊЕ РАДА УСТАНОВЕ**

Самовредновање је процес који укључује самоанализу, саморазумевање и важне увиде (закључке). То је процес преиспитивања властите праксе с циљем обезбеђивања и унапређивања квалитета рада установе. Самовредновање помаже уочавању властитих предности, недостатака, развојних могућности, као и најбољих начина подршке деци у процесу развоја.

Како би се обезбедили и унапредили услови за развој васпитања и образовања Установа ће вредновати:

* + - * оствареност циљева
      * програма
      * развојног плана
      * задовољства родитеља радом установе.

У самовредновању учествују:

* + - * стручни органи
      * савет родитеља
      * директор
      * орган управљања.

Кораци у реализацији самовредновања

1. Именовање Тима за самовредновање
2. Утврђивање предмета праћења и оцењивања
3. Израда плана реализације самовредновања
   * + - Утврђивање активности у време процеса
       - Одређивање учесника
       - Утврђивање времена реализације процеса самовредновања
       - Избор и израда инструмената и техника
4. Утврђивање начина чувања, заштите и располагања подацима
5. Обрада и анализирање података
6. Писање извештаја
7. Доношење акционог плана даљих активности и задатака на унапређивању евентуалних недостатака.

Дел.бр: 181

У Жабарима, 18. 06. 2010.

ПРЕДСЕДНИК УПРАВНОГ ОДБОРА

Милена Јанковић